《隐圃岩桂盛开兴宗屡以为供》
宋代·李纲

沙阳岩桂虽云多，不若隐圃为骈罗。结根盘据极高大，荫庭一亩才数科。

青葱翠盖俯轩槛，夭矫苍虬交枝柯。

森森密叶碧如玉，扑扑细蕊黄于鹅。风传剩馥尚酷烈，月散清影长婆娑。

幽香岂止到十里，妙质端恐移金波。不随春景斗妍媚，直与秋色争清和。

芳鲜似欲伴佳菊，冷落更觉怜衰荷。幽人爱此自培植，林下不知双鬓皤。

为予折赠诚有意，欲遣鼻观通禅那。吾衰万事付之懒，不饮奈此秋光何。

径须造诣谋一醉，莫待花落沾庭莎。妙香吸引入肺腑，吐作佳句同吟哦。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。